Dag van rou vir mynwerkers,bring mynveiligheid in die kollig - Solidariteit WêreldSolidariteit Wêreld
Tuis › Nuuskantoor › Dag van rou vir mynwerkers,bring mynveiligheid in die kollig
Dag van rou vir mynwerkers,bring mynveiligheid in die kollig
Vrydag | 22 Junie | 2018
Gister was ʼn hartseerdag in die geskiedenis van Sibanye-Stillwater toe die lewe van vyf toegewyde en hardwerkde mynwerkers tydens ʼn gedenkdiens herdenk is. Adv. Paul Mardon, Solidariteit se adjunkhoofsekretaris van beroepsgesondheid en -veiligheid Solidariteit, beskryf gister se gebeure as ʼn geleentheid waartydens die myn en vakbonde hul medelye kon betoon en die bedroefde gesinne kon ondersteun.
Dié vyf mynwerkers, wat hul lewens op ʼn daaglikse basis op die spel geplaas het om vir hul families te sorg, is op Maandag 11 Junie in ʼn onaktiewe deel in die Ikamva-skag deur gas en hitte oorval is. Volgens adv. Mardon kon die soek-en-reddingseenheid ná ʼn intense drie dae lange soektog daarin slaag om al vyf liggame na die oppervlak te bring. “Die tragiese ongeluk kan as niks anders as ʼn ramp beskryf word nie,” het adv. Mardon gesê.
Sedert die begin 2018 het 20 van die 45 mynsterftes wat aangeteken is by dié maatskappy se myne plaasgevind, en is dit die tweede voorval in ʼn tydperk van een maand. “Dit is juis in die lig van dié syfers wat Solidariteit opnuut sy kommer oor veiligheid in Suid-Afrikaanse myne wil beklemtoon,” het adv. Mardon gesê.
Solidariteit vind die herhaaldelike voorkoms van mynvoorvalle kommerwekkend ten spyte van al die voorsorgmaatreëls en harde werk deur die spelers in die mynbedryf om mynwerkers se veiligheid te verseker. “Alhoewel daar tot en met 2016 ʼn konstante afname in mynsterftes- en ongelukke was, het daar sedert 2017 enorme agteruitgang ingetree wat net erger word,” het adv. Mardon bygevoeg.
Sibanye-Stilwater gaan dié voorval ingevolge art. 11(5) van die Wet op gesondheid en veiligheid in mynbou behoorlik ondersoek, en ʼn volledige verslag aan die departement van minerale hulpbronne (DMH) vir verdere ondersoek oorhandig. “Daar is niks belangriker as ʼn mynwerker se veiligheid en gesondheid nie en dit beteken dat hul welstand ononderhandelbaar is. Daarom neem Solidariteit as ʼn vakbond sy rol in die ondersoek baie ernstig op en sal hy deurlopend deel wees van hierdie ondersoeke in ʼn poging om by die waarheid uit te kom,” het adv. Mardon gesê.
Die rol wat ʼn vakbond in so ʼn intensiewe ondersoek speel, is uiters belangrik. Dit is deel van hul verantwoordelikheid om alle moontlike onreëlmatighede en grondoorsake van die voorval op die tafel te plaas. “Solidariteit soek ʼn paar antwoorde op harde vrae en poog om deur die ondersoek vas te stel watter risikoanalises gedoen is voordat die mynwerkers die verlate werkplek betree het, asook watter voorkomende maatreëls getref was om sulke risiko’s uit te skakel of te beheer,” het adv. Mardon bygevoeg.
Adv. Mardon het tydens sy toespraak by die gedenkdiens ʼn pleidooi gelewer wat aan almal in die mynboubedryf gerig is om hande te vat om oplossings vir mynongelukke te probeer vind. Adv. Mardon maan elke mynwerker om aan al die risiko’s te dink voordat hulle by ʼn myn ingaan, en het hulle daaraan herinner dat hulle hul reg om uit onveilige werksomstandighede te onttrek uit te oefen.
“Myne dra die meeste by tot die Suid-Afrikaanse industrie, maar dit is nie nodig dat mynwerkers met hul lewe moet betaal om die bydrae te volhou nie, ons het almal ʼn verantwoordelikheid teenoor onsself, ons families en mede mynwerkers, kom ons aanvaar die verantwoordelikheid en werk saam om die moeilike omstandighede in die myn te oorleef,” het adv. Mardon saamgevat.